**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U TRI MJESECA 2024. GODINE**

**STANJE KRIMINALITETA**

U tri mjeseca 2024. godine evidentirana su 404 kaznena djela što je za 19 kaznenih djela ili 4,9% više u odnosu na tri mjeseca 2023. godine.

Od ukupnog broja kaznenih djela 209 je bilo po poznatom počinitelju, a 195 po nepoznatom počinitelju. Počinitelji su naknadno otkriveni u 73 kaznena djela ili 37,4%, a u 122 kaznena djela počinitelji su ostali nepoznati.

Ukupna razriješenost kaznenih djela iznosi 69,8%, dok je u tri mjeseca 2023. godine iznosila 66,8%.

Ukupna razriješenost kaznenih djela, s kaznenim djelima iz ranijih razdoblja, čiji su počinitelji naknadno otkriveni u tri mjeseca (18 kaznenih djela), iznosi 74,3% dok je u tri mjeseca 2023. godine iznosila 72,5%.

U strukturi kriminaliteta ukupno je: 305 kaznenih djela općeg kriminaliteta od kojih je 58 počinjeno na štetu mladeži i obitelji, 48 kaznenih djela organiziranog kriminaliteta, 14 kaznenih djela kibernetičkog kriminaliteta, 13 kaznenih djela zlouporabe droga, 13 kaznenih djela gospodarskog kriminaliteta i 11 kaznenih djela sigurnosti prometa.

**Opći kriminalitet**

U tri mjeseca 2023. godine je evidentirano 305 kaznenih djela koja pripadaju grupaciji općeg kriminaliteta. Od navedenog broja kaznenih djela 58 je počinjeno na štetu mladeži i obitelji.

Od ukupnog broja kaznenih djela 142 su bila po poznatom počinitelju, a 163 po nepoznatom počinitelju. Počinitelji su naknadno otkriveni u 50 kaznenih djela ili 30,7%, a u 113 kaznenih djela počinitelji su ostali nepoznati.

Ukupna razriješenost kaznenih djela iznosi 63%, a u tri mjeseca 2023. godine je iznosila 62,2%. Ukupna razriješenost kaznenih djela, s djelima iz ranijih razdoblja, iznosi 68,5%, a u tri mjeseca 2023. godine je iznosila 68%.

U strukturi kaznenih djela općeg kriminaliteta ukupno je: 158 kaznenih djela protiv imovine, 41 kazneno djelo protiv osobne slobode, 20 kaznenih djela krivotvorenja, 11 kaznenih djela protiv života i tijela, 6 kaznenih djela protiv javnog reda, 4 kaznena djela protiv opće sigurnosti, 4 kaznena djela protiv pravosuđa i 3 kaznena djela protiv spolne slobode.

Najbrojnija kaznena djela općeg kriminaliteta su kaznena djela protiv imovine koja čine 51,8% ukupnog broja kaznenih djela. U kaznenim djelima protiv imovine najviše je teških krađa i krađa.

U tri mjeseca je evidentirano 60 teških krađa ili 40 manje u odnosu na tri mjeseca 2023. godine. Ukupna razriješenost teških krađa iznosi 40%, dok je u tri mjeseca 2023. godine iznosila 39%.

Evidentirano je 57 krađa ili 8 više u odnosu na prošlu godinu. Razriješenost krađa iznosi 45,6%.

Na štetu mladeži i obitelji je počinjeno 58 kaznenih djela ili 12 kaznenih djela manje u odnosu na tri mjeseca 2023. godine.

Od broja kaznenih djela najveći broj pripada kaznenim djelima povrede dužnosti uzdržavanja (23), prijetnji (9), nasilja u obitelji (7), povrede djetetovih prava (5), nanošenja tjelesne ozljede (3), spolne zlouporabe djeteta mlađeg od 15 godina (3) i zadovoljenja pohote pred djetetom (3).

**Gospodarski kriminalitet**

U tri mjeseca je evidentirano 13 kaznenih djela gospodarskog kriminaliteta i to 4 kaznena djela zlouporabe povjerenja u gospodarskom poslovanju, 3 kaznena djela pranja novca, 2 kaznena djela povrede tuđih prava, 1 povreda prava iz socijalnog osiguranja, 1 zlouporaba povjerenja, 1 davanje mita i 1 krivotvorenje službene ili poslovne isprave.

**Kibernetički kriminalitet**

Iz ove grupacije kriminaliteta evidentirano je 14 kaznenih djela ili 10 više u odnosu na prošlu godinu. Od broja evidentiranih kaznenih djela ukupno je 13 kaznenih djela računalne prijevare i 1 kazneno djelo iskorištavanja djece za pornografiju.

**Organizirani kriminalitet**

Iz oblasti organiziranog kriminaliteta evidentirano je 48 kaznenih djela od kojih najveći broj pripada kaznenom djelu protuzakonitog ulaženja, kretanja i boravka u RH (43 kaznena djela).

U odnosu na tri mjeseca prošle godine broj kaznenih djela organiziranog kriminaliteta veći je za 32 kaznena djela.

**Zlouporaba droga**

U tri mjeseca 2024. godine evidentirano je 13 kaznenih djela zlouporabe droga, jednako kao i u tri mjeseca 2023. godine.

Zapljenama je izuzeto: 2153 komada lijekova sa liste opojnih droga, 3409,52 g marihuane, 806,32 g amfetamina, 69,17 g kokaina, 65,56 g cannabis smole, 49,5 g MDMA i derivata XTC i 2,07 g halucinogenih gljiva.

**SIGURNOST PROMETA**

Na području Policijske uprave brodsko-posavske evidentirano je 296 prometnih nesreća što je za 37 nesreća ili 14,3% više nego u tri mjeseca 2023. godine.

Od ukupnog broja, 2 nesreće su s poginulim osobama, 78 s ozlijeđenim osobama i 216 s materijalnom štetom.

Broj nesreća s poginulim osobama je veći za 1 nesreću ili 100%, s ozlijeđenim osobama je veći za 10 nesreća ili 14,7%, a s materijalnom štetom je veći za 26 nesreća ili 13,7%.

U prometnim nesrećama su poginule 2 osobe, dok je u istom razdoblju prošle godine poginula 1 osoba. Teško su ozlijeđene 22 osobe, a lakše je ozljede zadobilo 108 osoba.

U odnosu na tri mjeseca 2023. godine broj ozlijeđenih osoba je veći za 32,7%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepropisne brzine i brzine neprimjerene uvjetima na cesti i to u 28 nesreća, zbog nepropisnog kretanja vozilom na kolniku u 13 nesreća, te zbog nepoštivanja prednosti prolaza u 12 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 24 nesreće.

Pod utjecajem alkohola je u trenutku prometne nesreće bilo 35 vozača i 1 putnik.

Nadzorom prometa policijski službenici su utvrdili ukupno 6254 prekršaja u cestovnom prometu što je za 4,1% manje nego u tri mjeseca 2023. godine.

Od ukupnog broja prekršaja, utvrđeno je 2416 prekršaja vožnje nepropisnom brzinom što je u odnosu na tri mjeseca 2023. godine manje za 11,4%, a zbog upravljanja vozilom pod utjecajem alkohola je utvrđeno 280 prekršaja što je za 22,4% manje prekršaja nego u prošloj godini.

**JAVNI RED**

**Javni red i mir**

Prema Zakonu o prekršajima protiv javnog reda i mira evidentirana su 124 prekršaja u kojima je sudjelovalo 109 osoba. U odnosu na tri mjeseca 2023. godine (104 prekršaja) bilježi se povećanje za 20 prekršaja ili 19,2%.

Evidentirano je 45 prekršaja svađe i vike, 24 prekršaja omalovažavanja policijskih službenika, 16 prekršaja drskog ponašanja, 14 prekršaja držanja životinja bez nadzora, 13 prekršaja odavanja pijanstvu na javnom mjestu, 5 tučnjava, 3 prekršaja odavanja skitnji i prosjačenju, 3 prekršaja vrijeđanja ili omalovažavanja moralnih osjećaja građana, i 1 prekršaj izmišljanja ili širenja lažnih vijesti.

Na ulici i trgu je počinjeno 77 prekršaja, u ugostiteljskim objektima 20 prekršaja, a na drugim mjestima 27 prekršaja.

Pojedinačno je počinjeno 105 prekršaja, udružene dvije osobe su počinile 16 prekršaja, a u grupi tri i više osoba su počinjena 3 prekršaja.

Pod utjecajem alkohola su počinjena 34 prekršaja.

**Ostali zakoni**

Prema ostalim zakonima evidentiran je 761 prekršaj. U odnosu na tri mjeseca 2023. godine (549 prekršaja) ovih je prekršaja više za 212 ili 38,6%.

Najviše prekršaja evidentirano je iz Zakona o nadzoru državne granice i to 177 prekršaja, a zatim slijedi 114 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 108 prekršaja iz Zakona o suzbijanju zlouporabe droga, 93 prekršaja iz Zakona o osobnoj iskaznici, 65 prekršaja iz Zakona o zaštiti od nasilja u obitelji, te 54 prekršaja iz Zakona o strancima.

**Javna okupljanja**

Na području Policijske uprave brodsko-posavske prijavljeno je 241 javno okupljanje od kojih su održana 233 ili 49 okupljanja više u odnosu na tri mjeseca 2023. godine.

Održano je 145 javnih okupljanja sportskog karaktera, 52 kulturno zabavnog karaktera, 2 prosvjeda, 1 okupljanje političkog karaktera i 33 okupljanja ostalog karaktera.

Na održanim okupljanjima angažirano je 420 policajca, a zbog narušavanja javnog reda i mira na okupljanju sportskog karaktera podneseno je 39 prekršajnih prijava.

**SIGURNOST DRŽAVNE GRANICE**

Tijekom tri mjeseca 2024. godine je preko graničnih prijelaza zabilježeno prometovanje 2.596.734 osobe što je povećanje za 15,6% u odnosu na tri mjeseca 2023. godine.

Od ukupnog broja prelazaka, evidentirano je 1.306.382 prelaska državljana trećih zemalja, 1.015.776 prelazaka hrvatskih državljana i 274.576 prelazaka državljana EU.

Promatrajući prometovanje vozila evidentirano je ukupno: 987.236 osobnih automobila što je za 16,1% više nego u tri mjeseca 2023. godine, 157.961 teretno vozilo što je povećanje za 16,5%, te 12.810 autobusa što je u odnosu na tri mjeseca 2023. godine smanjenje za 1,7%.

Na graničnim prijelazima odbijeno je 579 ulaza strancima u Republiku Hrvatsku i 102 izlaza od kojih se 50 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Evidentirana su 34 požara od kojih je 19 na građevinskim objektima, 9 na otvorenom prostoru i 6 na prometnom sredstvu.

U odnosu na tri mjeseca 2023. godine požara je više za 6,3%.

Tehnoloških eksplozija nije bilo.